Coligny-moordsaak: Twee se verhoor beginPieter Doorewaard en Phillip Schutte in die Coligny-landdroshof (26 Junie 2017). Foto: ANA Die twee mans van Coligny in Noordwes wat aangekla word van die moord op ŉ tienerseun van dié dorp, het Maandag in die Noordwes-hooggeregshof in Mahikeng verskyn. Die verhoor is tot Dinsdag uitgestel sodat die dienste van ŉ ander Afrikaanse tolk verkry kan word aangesien die aanvanklike tolk se vertalings nie voldoende was nie. Pieter Doorewaard (26) en Phillip Schutte (34) staan tereg op aanklagte van moord, intimidasie, ontvoering, die onwettige besit van ŉ vuurwapen, die onwettige besit van ammunisie, diefstal en die rig van ŉ vuurwapen. Doorewaard en Schutte is op 8 Mei op borgtog van R5 000 elk vrygelaat. Die staat beweer Doorewaard en Schutte het Matlhomola Jonas Mosweu (16) op 20 April by die Scotland-informele nedersetting vermoor nadat hulle hom daarvan beskuldig het dat hy sonneblomme by hul werkgewer, Pieter Karsten, gesteel het. Karsten is Doorewaard se oom. Die mans beweer hulle het Mosweu agter op ŉ bakkie laat klim om hom na die polisiestasie te neem, maar dat hy van die bewegende bakkie afgespring het en sy nek ernstig beseer het. Hy is op pad na die hospitaal dood. Volgens die twee het hulle onmiddellik na die polisiestasie wat sowat 3 km van daar af is gejaag en die polisie gevra om ŉ ambulans te kontak. ŉ Vermeende ooggetuie het teenoor die polisie beweer hy het gesien hoe Mosweu van die bewegende bakkie afgegooi word. Die aanklagte van intimidasie, ontvoering en die besit van ŉ gesteelde selfoon hou verband met die enigste getuie in die saak. Daar word beweer dat ŉ vuurwapen ook op dié getuie gerig is. Mosweu se dood het tot gewelddadige betogings op dié Noordwes-dorp gelei, ŉ spoor van verwoesting gelaat en rasseverdeeldheid in die gemeenskap gebring. Minstens ses huise en drie vragmotors is tydens die betogings aan die brand gesteek en verskeie winkels is geplunder en beskadig. Mosweu was ŉ gr. 6-leerder aan die Haakboslaagte Primary School buite Coligny.